**Les polítiques municipals de joventut del Prat s’actualitzen després d’un procés participatiu per detectar noves necessitats**

**El Pla Local de Joventut 2018-2023 conté mesures per promoure la participació i l’associacionisme juvenils, garantir el seu dret a un habitatge i una ocupació dignes, promoure el seu accés a l’educació, la cultura i l’oferta de lleure, oci i esport de la ciutat o millorar els canals de comunicació amb les persones joves, entre d’altres.**

El ple municipal del Prat de Llobregat ha donat aprovació inicial al Pla Local de Joventut 2018-2023, document que recull les línies estratègiques i tots els projectes, serveis i accions que es desenvoluparan a la ciutat per millorar les condicions de vida de les persones joves del municipi. Després de l’aprovació del document inicial al ple del passat 7 de novembre, ara s’obre un període d’al·legacions en què la ciutadania podrà seguir fent propostes abans de tancar definitivament el text.

El pla s’estructura en 4 eixos d’actuació: l’autonomia de les persones joves; l’oci, el lleure i la cultura; la transformació social; i la comunicació i informació. Dos eixos transversals impregnen tot el pla: la participació i la igualtat. Aquests àmbits d’actuació es concreten en 131 projectes, serveis i accions *(al final del document es detallen les mesures més destacades de cada eix)*.

La missió del Pla jove és acompanyar les persones joves del Prat -actualment viuen al municipi 15.388 joves d’entre 15 i 34 anys- en el procés d’assoliment de la seva autonomia en igualtat d’oportunitats, potenciar l’experimentació per al seu desenvolupament integral i facilitar el seu paper actiu i crític en el si de la comunitat en condició de plena ciutadania. Les seves estratègies d’intervenció són la proximitat, l’acompanyament, la qualitat i la innovació i la visió de les persones joves en clau positiva.

**Més de 600 joves s’impliquen en el procés participatiu**

El pla s’ha elaborat mitjançant un procés participatiu de 10 mesos de durada, amb què s’ha volgut donar protagonisme a les persones joves i fer un retrat ajustat de la realitat social diversa i complexa d’aquest col·lectiu. Per això, s’han fet 20 accions participatives, a més d’analitzar les dades referents al jovent de la ciutat. En total, hi han participat 638 persones, entre joves i personal tècnic, i s’han recollit més de 233 propostes. També s’ha obert el Pla jove a les aportacions i participació dels diferents grups municipals.

El document resultant compta amb amb més de 131 projectes, serveis i accions que es portaran a terme des de diferents àrees municipals. El nou pla substitueix l’anterior, aprovat l’any 2013, actualitzant les propostes a l’evolució de les necessitats i inquietuds del jovent del Prat.

A continuació, es desglossen les **principals mesures dels 4 eixos d’actuació.**

**PROMOCIÓ DE L'AUTONOMIA**

* Augmentar les beques municipals de suport als estudis superiors.
* Treballar per a l’impuls de projectes que fomentin l’èxit educatiu a la ciutat.
* Millorar les eines per a l’accés a l’ocupació (suport, tutorització, recursos, etc.).
* Mantenir i augmentar el temps de la contractació per part de l’Ajuntament de persones joves del municipi en situació d’atur.
* Continuar treballant en el suport i ajuts a les empreses per a la contractació.
* Orientar les demandes d’informació i assessorament sobre habitatge a les oficines de Prat Espais.
* Apostar per a la promoció d’habitatge públic de lloguer.
* Implementar el Pla Local de Salut en totes les vessants que facilitin i promocionin la salut entre els joves, especialment en matèria de gestió emocional, salut mental i hàbits de vida saludables (alimentació i esport).
* Promocionar un model de mobilitat sostenible en els desplaçaments a la ciutat i entre els municipis.
* Facilitar la mobilitat de les persones joves que realitzen estudis superiors.
* Mantenir el servei d’assessoria de mobilitat internacional per oferir acompanyament i facilitar les estades a l’estranger amb finalitats d’estudi, feina, voluntariat, etc.

**FOMENT DE L'OCI, EL LLEURE I LA CULTURA**

* Potenciar la participació de les persones joves a l’oferta cultural de la ciutat.
* Promocionar la cultura popular.
* Ampliar el suport a joves creadors, generant xarxes i plataformes de difusió i exposició de les seves obres.
* Ampliar la formació vinculada a la creació artística.
* Desplegar una oferta de lleure educatiu atractiva, accessible i de qualitat.
* Intensificar la coordinació i la difusió de la informació de les entitats d’educació en el lleure de la ciutat.
* Desplegar el projecte Zona Jove a diferents punts i espais de trobada.
* Ampliar els recursos esportius de lliure accés.
* Facilitar l’accés de les persones joves als equipaments esportius de pagament.

**IMPULS DE LA TRANSFORMACIÓ SOCIAL**

* Generar processos i espais de participació de qualitat.
* Optimitzar el suport a l’associacionisme juvenil de la ciutat i als col·lectius no formals.
* Generar discurs i recursos de sensibilització sobre qüestions d’igualtat de gènere i prevenció de la violència masclista.
* Consolidar els canals i recursos d’acollida per a les persones joves nouvingudes.
* Impulsar i consolidar el projecte de Medi obert.
* Facilitar la reincorporació de les persones joves que han abandonat els estudis al sistema educatiu i/o al mercat laboral.
* Oferir serveis de suport a joves i la seva família pel seu creixement integral.
* Promoure l’autonomia i l’èxit socioeducatiu de les persones joves de Sant Cosme.
* Potenciar la participació activa de les persones joves en la vida comunitària.
* Construir col·lectivament una proposta d’oci positiu i proximitat per les persones joves del barri.

**POTENCIAR LA COMUNICACIÓ I LA INFORMACIÓ**

* Desenvolupar un Pla de treball que defineixi l’estratègia dels àmbits de la informació i la comunicació.
* Generar un llenguatge i continguts actuals i innovadors.
* Generar i consolidar espais informatius de referència, tant físics com virtuals.
* Consolidar la tasca de joves referents com a agents informatius de les activitats i recursos de Joventut.
* Dotar al projecte d’un tècnic de comunicació i joventut digital.
* Implicar els agents de joventut en la comunicació de tots els projectes.
* Donar visibilitat a referents joves positius i els seus projectes

**EIXOS D’ACTUACIÓ TRANSVERSALS: TREBALLAR PER LA IGUALTAT I LA PARTICIPACIÓ**

* Treballar per la igualtat d’oportunitats i la no-discriminació.
* Treballar per l’eliminació de violències de qualsevol tipus.
* Generar dinàmiques de participació i cultura participativa entre les persones joves del municipi.
* Reformular els espais de participació existents.
* Crear nous espais i mecanismes per tal de possibilitar la intervenciói del màxim nombre de joves i la presència de tots els discursos.

**El Prat de Llobregat, 12 de novembre de 2018**